tannā́ha nvèvaìtásya táthā káṃ cana ghnantī́ti devā́ akurvanníti nvèvaìṣá etátkaroti yámu caivaìbhyo devā́ bhāgamákalpayaṃstámu caivaìbhya eṣá etádbhāgáṃ karoti yā́nu caivá devā́ḥ samaírayanta tā́nu caivaìtádavati svā́nu caivaìtátpitŕ̥̄ṃchréyāṃsa lokámupónnayati yádu caivā̀syā́trātmanó 'caraṇena hanyáte vā mīyáte vā tádu caivā̀syaiténa púnarā́pyāyate tásmādvā́ eṣá eténa yajate